b'\n_START_ARTICLE_\nZagreba\xc4\x8dka rezolucija\n_START_PARAGRAPH_\nU prolje\xc4\x87e 1918., kao rezultat sastanka skupine politi\xc4\x8dara odr\xc5\xbeanoga u Zagrebu, objavljena je Zagreba\xc4\x8dka rezolucija, koja se zauzimala za stvaranje zajedni\xc4\x8dke politi\xc4\x8dke organizacije, kojoj bi zada\xc4\x87a bila stvaranje neovisne, demokratski ure\xc4\x91ene ju\xc5\xbenoslavenske dr\xc5\xbeave, zasnovane na priznanju\xc2\xa0\xc2\xbbdr\xc5\xbeavnopravnih kontinuiteta histori\xc4\x8dko-politi\xc4\x8dkih teritorija\xc2\xab.\n_START_SECTION_\nNaslije\xc4\x91e\n_START_PARAGRAPH_\nS obzirom na te\xc5\xa1ka iskustva koja \xc4\x87e Hrvati pro\xc5\xbeivljavati u obje Jugoslavije, postavljat \xc4\x87e se pitanje je li uru\xc5\xa1avanje Austro-Ugarske bilo prilika za utemeljene neovisne hrvatske dr\xc5\xbeave. Ozbiljna ra\xc5\xa1\xc4\x8dlamba danih okolnosti daje negativan odgovor. Uostalom u tu mogu\xc4\x87nost nije vjerovao ni jedan relevantni hrvatski politi\xc4\x8dki \xc4\x8dimbenik onoga doba. Samostalna Hrvatska jednostavno nije bila u duhu vremena. Stoga je naknadno kvalificiranje njihova djelovanja kao\xc2\xa0\xc2\xbbpatriotski deficit\xc2\xab\xc2\xa0u potpunosti proma\xc5\xa1eno. Ozbiljna ra\xc5\xa1\xc4\x8dlamba njihovih postupaka govori da su bili uvjereni da rade\xc4\x87i na stvaranju Jugoslavije djeluju u hrvatskom interesu. Onda\xc5\xa1njim politi\xc4\x8darima te\xc5\xa1ko je bilo pretpostaviti da \xc4\x87e Hrvatska s razvijenijom kulturom, dru\xc5\xa1tvom i gospodarstvom biti dovedena u podre\xc4\x91en polo\xc5\xbeaj u zajednici sa Srbijom. Ta nije li ona do rata imala demokratskiji politi\xc4\x8dki sustav od austrougarskog? \xe2\x80\x94 rezonirali su mnogi od njih. Dogodit \xc4\x87e se, me\xc4\x91utim, ono \xc5\xa1to je malo tko mogao pretpostaviti: Hrvatska ne\xc4\x87e europeizirati Jugoslaviju, nego \xc4\x87e ju ova balkanizirati. Ulaskom u Jugoslaviju Hrvatska \xc4\x87e od najisturenije to\xc4\x8dke srednje Europe prema Balkanu, postati najisturenija to\xc4\x8dka Balkana prema Europi. No povijest je niz epizoda od kojih svaka ima nastavak. Mo\xc5\xbeda \xc4\x87e iz neke kasnije retrospektive obje Jugoslavije biti ocjenjivane kao nu\xc5\xbene etape prema hrvatskoj neovisnosti.'